  Анжелика Тихонова корреспондент «Герд лыдӟонъёс» 1992-тӥ арысен нырысьсэ Ижкарлэсь палэнын, Пичи Пургаын, ортчизы. 16-тӥ тулыспалэ черкогуртэ быдэс элькунысь трос гинэ тодосчиос, кылчиос, дышетӥсьёс, пиналъёс вуизы. Ужрадлы йылпумъянъёс иворъёсъя «Удмуртия» агентстволэн корреспондентэзлэн ивортоназ. «Удмурт Кенеш» огазеяськонлэн тӧроез Татьяна Ишматова таӵе амал туж яраз но азьланяз сое азинтыны чаклало шуыса пусйиз. «Малпасько, туннэ туж-туж чебер ужрад пӧрмиз, куке асьмеос адӟим егит, пинал тусъёсты но, адӟим со азьветлӥсьёсмес, кудъёсыз кызь ар талэсь азьло, кызь вить ар талэсь азьло кутскизы вал удмурт движенимес. Пичи Пурга ёросысь калык но кыӵе ке выль мылкыд басьтӥз, оло, шуыса оскем потэ. Пушказы гинэ пӧзьыса ӧз, тазьы быдэс элькунысь азьветлӥсьёсмы лыктыса, соос но быгатӥзы ӝутыны удмуртъёслэсь мылкыдзэс шуыса», — вераз иворъёсъя «Удмуртия» агентстволэн корреспондентэзлы Татьяна Ишматова. Солэн кылъёсызъя, вуоно арын ужрад Вавожын, Кузебай Гердлэн вордӥськем палъёсаз ортчоз. Нялтас вераса, 2018-тӥ арын гожъясьлэн вордӥськем дырысеныз 120 ар тырмоз. Кузебай Гердлэсь улонзэ но творчествозэ рос-прос эскерись тодосчи Александр Шкляев нимысьтыз пусйиз, туэ ужрад нырысьсэ быдэсак удмурт кылын мынӥз шуыса, озьы ноку ӧй вал на, пе. Солэн верамезъя, Кузебай Гердлэн огъя малпанэз ӵапак удмурт кылэз азинтон вал. Соя удмурт кыл мур пырыны кулэ вылэм котькыӵе удысъёсы, кун, кивалтон ёзъёсы, школаосы, нылпи садъёсы. «Мон малпасько, туж яркыт конференци ортчиз. Уката ик лауреатъёслы премия сётон (Кузебай Герд нимо йӧскалык премия - ред.). Мон шӧдӥ, кыӵе Пурга будэмын, кыӵе солэн лулчеберетэз. Со кар кадь шуыны луоз. Дворецез но, артистъёс но, лауреатъёс но, докладъёс но. Соин ик мыным туж яраз. Та «Герд лыдӟонъёслэн» историязы нимысьтыз сыӵе яркыт пусйымон ужрад», — иворъёсъя «Удмуртия» агентстволэн корреспондентэныз вераськонын пусйиз Александр Шкляев. «Герд лыдӟонъёсы» 400 пала адями люкаськиз. Конференциын пӧртэм ужпумъёс ӝутэмын вал. Вераськизы Кузебай Гердлэн творчествоез сярысь но, туала улонын кылэз выльдон но трос мукетыз сярысь, озьы ик Кузебай Герд нимо йӧскалык премилэсь выль лауреатъёссэ сӥлы каризы.  Тегъёс: Лулчеберет Удмуртия УдмуртКенеш ПичиПурга удмуртъёс Мерлык ТатьянаИшматова Гердлыӟдонъёс  